text: Politiet: Tænk jer nu om med tasker 
  19 juni 2017 kl. 06.43
  En efterladt taske skabte mandag morgen kortvarigt unødig dramatik og panik på Vejle Station. Tasken viste sig at indeholde en harmløs playstation. Tænk jer nu om med tasker på offentlige steder, opfordrer politiet.
  Vejle Banegård blev mandag morgen evakueret efter fundet af en efterladt taske på en perron.
  Sydøstjyllands Politi kunne kort efter klokken 08.00 på Twitter oplyse, at morgentrafikken i og omkring banegården var sat i stå efter fundet af tasken, men kun syv minutter senere kunne de afblæse alarmen.
  Jørn Lindhardt, vagtchef, Sydøstjyllands Politi: "Lad nu være med at lade tasker ligge og flyde. Det skaber unødig panik og spilder politiets og andres tid"
  Et hurtigt tjek viste nemlig, at tasken rummede en harmløs playstation, så nu kører togene atter.
  - Vores patrulje på stedet kunne heldigvis hurtigt og uden risiko konstatere, at tasken var harmløs. I en tid med terrorfrygt er det helt efter bogen og fornuftigt, at folk reagerer, når de ser en efterladt taske. Til gengæld skal folk tænke sig om og lade være med at lade tasker ligge og flyde i det offentlige rum. Det skaber unødig panik og spilder politiets og andres tid, siger vagtchef Jørn Lindhardt, Sydøstjyllands Politi, til TV SYD.
  Tasken på Vejle Banegård indeholdt en playstation Lad nu vær&#39; med at lade tasker ligge og flyde. Nogen kommer nu for sent #politidk
  
  